[{"text_idx": "#000003", "text": "Fy enw i yw Simon Guy ac rwy\u2019n gyn-Brentis Camera gyda Sgil Cymru. Y dyddiau hyn rwy\u2019n weithredwr Camera llawrydd yn gweithio ar wahanol fathau o gynyrchiadau."}, {"text_idx": "#000004", "text": "Dechreuais fy mhrentisiaeth gyda BBC Cymru yn gweithio ar \u2018Casualty\u2019 ac yna \u2018Pobol Y Cwm\u2019. Bryd hynny roedd fy nyletswyddau\u2019n cynnwys ceblau a batris, a gwnes yn siw\u0302r fy mod yn gwneud y gwaith yn dda. Ar o\u0302l gorffen fy mhrentisiaeth, roeddwn yn ddigon ffodus i gael cynnig swydd cynorthwyydd camera llawn amser ar gyfer \u2018Pobol Y Cwm\u2019. Yn ystod y cyfnod hwnnw, dysgais bwysigrwydd sgiliau trefnu a sut i weithio gyda phobl; roedd pob un bloc ffilmio yn wahanol i\u2019r un nesa gyda chyfarwyddwyr, gweithredwyr camera a chriwiau gwahanol."}, {"text_idx": "#000005", "text": "Ar o\u0302l ychydig o flynyddoedd, cefais fy symud i adran weithrediadau BBC Cymru. Roedd hyn yn golygu mwy o amrywiaeth ar gyfer y math o gynyrchiadau roeddwn yn gweithio arnynt. Dechreuais weithredu camera ar y newyddion a chwaraeon, a sioeau stiwdio fel \u2018Crimewatch Roadshow\u2019 a \u2018Wales Live\u2019. Yn ystod y blynyddoedd nesaf, canolbwyntiais ar ddysgu cymaint ag y gallwn a gwella fy sgiliau, gan gynnwys dysgu gweithredu\u2019r jib. Yna, cefais ddyrchafiad i ro\u0302l gweithredwr camera llawn amser yn BBC Cymru."}, {"text_idx": "#000006", "text": "Wrth i ni ddod i ddiwedd ein cyfnod yng Nghanolfan Ddarlledu BBC Cymru yn ardal Llandaf, Caerdydd, roedd cyfle i fod yn rhan annatod o\u2019r symud o Landaf i\u2019r adeilad newydd yng nghanol Caerdydd. Neidiais ar y cyfle i wneud hynny. Roedd yn rhaid i mi greu \u2018shots\u2019 a symudiadau gan ddefnyddio\u2019r camera\u0302u roboteg i weithio gydag awtomeiddio yn yr orielau newyddion a\u2019r stiwdios. Roedd y profiad hwn mor werthfawr, nid yn unig o ran dysgu technoleg newydd ond gweithio dan bwysau mawr a chyfyngiadau amser yn ystod y pandemig."}, {"text_idx": "#000007", "text": "Ar o\u0302l cwblhau\u2019r prosiect, penderfynais ei bod hi\u2019n amser i mi fentro allan i\u2019r byd llawrydd. Felly, ym mis Ebrill eleni gadewais y BBC I fod yn hunangyflogedig. Mae gwneud hyn wedi bod yn un o\u2019r profiadau mwyaf cyffrous yn fy ngyrfa hyd yn hyn; nid yn unig yr wyf yn gallu gweithio ar raglenni amrywiol, ond rwyf hefyd yn cyfarfod a\u0302 phobl newydd bron bob dydd. Rydw i hyd yn oed wedi cael cyfle i gyfarwyddo, profiad cyffrous tu hwnt."}]